O'zbekiston va Ozarbayjon delegatsiyalari kengaytirilgan tarkibda muzokara o'tkazdi

Shavkat Mirziyoev va Ozarbayjon prezidenti Ilhom Aliev 21 iyun kuni ikki mamlakat delegatsiyalari ishtirokida kengaytirilgan tarkibda muzokara o'tkazdi. Bu haqda Prezident matbuot xizmati xabar berdi.
Shavkat Mirziyoev yig'ilishda o'zaro manfaatli hamkorlik yuksak darajaga chiqqani, mamlakatlar o'rtasidagi do'stlik va o'zaro anglashuv mustahkamlanib borayotganini qayd etdi. O'zbekiston–Ozarbayjon strategik sherikligini yanada kengaytirish va uni yangi amaliy mazmun bilan boyitishga intilish qat'iy ekanini tasdiqladi.
O'zbekiston Prezidenti hamkorlik uchun mavjud ulkan salohiyatni ishga solish, ikki mamlakat iqtisodiyotini to'ldirib turuvchi omillardan foydalanish zarurligini ta'kidladi. xususan, davlat rahbari o'zaro savdo hajmini oshirish, sanoat kooperatsiyasini kengaytirish, mashinasozlik, elektrotexnika, to'qimachilik, vinochilik, oziq-ovqat, qurilish, neft-gaz, gaz-kimyo, farmatsevtika, agrosanoat va boshqa tarmoqlarda qator loyihalarni amalga oshirishni taklif etdi. Mamlakatlarda istiqbolli kooperatsiya loyihalarini ishlab chiqish va ilgari surish maqsadida qo'shma Investitsiya fondini tashkil etishga kelishib olindi.
Shuningdek, mahsulotlarni uchinchi mamlakatlar bozoriga eksport qilish uchun davlatlar hududidagi erkin iqtisodiy zonalarda qo'shma loyihalarni amalga oshirish muhim ahamiyatga ega ekani ta'kidlandi.
Shu ma'noda transport kommunikatsiyalari tizimidan, shu jumladan, Boku–Tbilisi–Qars temir yo'lidan foydalangan holda bu boradagi ishlar samaradorligini oshirish chora-tadbirlari kelishib olindi. Ikki tomonlama savdo va tovarlar tranziti yo'lidagi to'siqlarni o'z vaqtida bartaraf etish uchun transport vazirlari rahbarligidagi maxsus ishchi guruh tashkil etiladi.
Hamkorlikning yana bir istiqbolli yo'nalishi qishloq xo'jaligi bo'lib, bu boradagi imkoniyatlar qayd etilar ekan, mutasaddi vazirlarga ipakchilik klasterini tashkil etish, g'o'zachilikdagi loyihalarni ilgari surish, innovatsion ishlanmalarni joriy qilish bo'yicha “yo'l xaritasi”ni kelishib olish topshirildi.
Ko'p qirrali hamkorlikni kengaytirishda hududlar o'rtasidagi to'g'ridan-to'g'ri aloqalar muhim o'rin tutadi. Tomonlar yaqin fursatda mamlakatlar poytaxtlari va yirik shaharlari o'zaro hamkorlik munosabatlarini yo'lga qo'yishiga kelishib oldi. Davlat rahbari 2022 yilda Toshkent shahrida birinchi Hududlar forumi va ularning sanoat salohiyatiga bag'ishlangan ko'rgazmani o'tkazish taklifini ilgari surdi.
Turizm sohasidagi hamkorlikni kengaytirish ham ishbilarmonlik va gumanitar aloqalarning yanada mustahkamlanishiga xizmat qilishi qayd etildi. Prezidentlar bu borada alohida dastur qabul qilish va qo'shma turizm yarmarkasini o'tkazish g'oyasini qo'llab-quvvatladi.
Muzokaralar chog'ida madaniy-gumanitar aloqalarni mustahkamlash, jumladan, Madaniyat va kino kunlarini o'tkazish, oliy ta'lim dargohlari, ilmiy muassasalar, sport va yoshlar tashkilotlari o'rtasidagi aloqalarni kuchaytirish yuzasidan qator boshqa kelishuvlarga ham erishildi.
Avvalroq Ozarbayjon prezidenti O'zbekistonga etib kelgani, shuningdek, Ko'ksaroyda Ilhom Alievni rasmiy kutib olish marosimi bo'lib o'tgani haqida xabar berilgan edi. Bundan tashqari, Mirziyoev va Aliev tor doirada uchrashuv o'tkazgan.